b'\n_START_ARTICLE_\nAmonitai (tauta)\n_START_SECTION_\nGeografija\n_START_PARAGRAPH_\nAmono regionas buvo i\xc5\xa1sid\xc4\x97st\xc4\x99s auk\xc5\xa1tumose \xc4\xaf rytus nuo Jordano up\xc4\x97s, nuo kurios amonitus skyr\xc4\x97 Gileadas. Vakaruose jis siek\xc4\x97si su Arabijos dykuma. \xc4\xae \xc5\xa1iaur\xc4\x99 nuo jo buvo Ba\xc5\xa1anas, o \xc4\xaf pietus\xc2\xa0\xe2\x80\x93 Moabas. Pagrindin\xc4\x97 regiono up\xc4\x97\xc2\xa0\xe2\x80\x93 Zarka. Senov\xc4\x97s pasaulyje Amonas buvo svarbus klinties ir smiltainio \xc5\xa1altinis._NEWLINE_Pagrindinis j\xc5\xb3 miestas buvo Raba (Rabbah Ammon), v\xc4\x97liau rom\xc4\x97n\xc5\xb3 pervadintas \xc4\xaf Filadelfij\xc4\x85. Kiti svarb\xc5\xabs miestai buvo D\xc5\xbeera\xc5\xa1as \xc5\xa1iaur\xc4\x97je ir Sahaba pietuose. Amonit\xc5\xb3 teritorija ir miestai sudar\xc4\x97 atkarp\xc4\x85 svarbiaus prekybinio Karali\xc5\xb3 kelio, kuris jung\xc4\x97 Damask\xc4\x85 \xc5\xa1iaur\xc4\x97je su Akabos \xc4\xaflanka pietuose.\n_START_SECTION_\nRaida\n_START_PARAGRAPH_\nPrakti\xc5\xa1kai vienintel\xc4\x97s \xc5\xbeinios apie amonitus aptinkamos Biblijoje. Pasak tradicin\xc4\x97s istorijos, amonitai, kaip ir jiems giminingi moabitai, buvo Loto palikuonys. Izraelitai juos laik\xc4\x97 gimininga tauta, tod\xc4\x97l Biblijoje yra prisakymas vengti konflikto su jais._NEWLINE_Kuomet izraelitai migravo i\xc5\xa1 Egipto \xc4\xaf Pa\xc5\xbead\xc4\x97t\xc4\x85j\xc4\x85 \xc5\xbeem\xc4\x99, amonitai atsisak\xc4\x97 juos praleisti pro savo teritorij\xc4\x85. XII a. izraelitams \xc4\xafsitvirtinus Kanaane, dalis j\xc5\xb3 gen\xc4\x8di\xc5\xb3 (Manaseho, Gado ir Reubeno gentys) apsigyveno u\xc5\xbe Jordano up\xc4\x97s (Ba\xc5\xa1ane ir Gileade), keldamos gr\xc4\x97sm\xc4\x99 amonitams. Susik\xc5\xabrus Izraelio karalystei, tuo metu susik\xc5\xabr\xc4\x97 ir Amono karalyst\xc4\x97. Dovydas nusiaub\xc4\x97 amonit\xc5\xb3 sostin\xc4\x99 Rab\xc4\x85. Amonas su Izraeliu kariavo ir v\xc4\x97lesniais laikais. Pagrindin\xc4\x97 amonit\xc5\xb3 dievyb\xc4\x97 buvo Malkas, kuriam buvo aukojamos \xc5\xbemoni\xc5\xb3 aukos._NEWLINE_Palestin\xc4\x85 nukariavus Asirijos imperijai, Amono karalyst\xc4\x97 nebuvo panaikinta. I\xc5\xa1laikyta jos valdov\xc5\xb3 dinastija ir autonomija, tik ji paversta duokline valstybe. Pasak \xc4\xafra\xc5\xa1\xc5\xb3, Amono duokl\xc4\x97 buvo penkiskart ma\xc5\xbeesn\xc4\x97, nei kaimynin\xc4\x97s Jud\xc4\x97jos duokl\xc4\x97. Pana\xc5\xa1ios politikos laik\xc4\x97si ir v\xc4\x97lesn\xc4\x97s region\xc4\x85 vald\xc5\xbeiusios imperijos: Naujoji Babilono karalyst\xc4\x97 (585\xe2\x80\x93539\xc2\xa0m. pr. m. e.), Achemenid\xc5\xb3 imperija (539\xe2\x80\x93332\xc2\xa0m. pr. m. e.), Makedonijos imperijai (332\xe2\x80\x93323\xc2\xa0m. pr. m. e.), Seleukid\xc5\xb3 imperijai (m. pr. m. e.). Tuo metu Amono karalyst\xc4\x97 ir amonitai minimi vis re\xc4\x8diau, o karalyst\xc4\x97, atrodo nunyko._NEWLINE_Paskutiniaisiais am\xc5\xbeiais prie\xc5\xa1 m\xc5\xabs\xc5\xb3 er\xc4\x85 tiron\xc5\xb3 valdomas Rabah Amonas (tuo metu vadinamas Filadelfija) tapo miestu valstybe ir priklaus\xc4\x97 didesniam ekonominiam susivienijimui\xc2\xa0\xe2\x80\x93 Dekapoliui. Kaimynyst\xc4\x97je \xc4\xafsik\xc5\xabrus \xc5\xbeyd\xc5\xb3 Chasmon\xc4\x97j\xc5\xb3 karalystei, amonitai minimi tarp besiprie\xc5\xa1inan\xc4\x8di\xc5\xb3 taut\xc5\xb3. 63\xc2\xa0m. pr. m. e. regionas, kaip ir visas Dekapolis, atiteko Romos imperijai, bet v\xc4\x97liau \xc4\x8dia \xc4\xafsigal\xc4\x97jo Nabat\xc4\x97j\xc5\xb3 karalyst\xc4\x97. II a. \xc5\xa0v. Justinas dar mini amonitus kaip viena gausesni\xc5\xb3 Palestinos taut\xc5\xb3. V\xc4\x97liau \xc5\xbeini\xc5\xb3 apie juos neb\xc4\x97ra.'